b'\n_START_ARTICLE_\nForklit\n_START_PARAGRAPH_\nForklit eller Forstrand og begyndende klitdannelser er en naturtype (nummer 2110) p\xc3\xa5 Naturstyrelsens liste over naturtyper der skal beskyttes, og som danner udpegningsgrundlaget for naturplanerne under Natura 2000-netv\xc3\xa6rket i Danmark.\n_START_SECTION_\nDannelsesforhold\n_START_PARAGRAPH_\nForklitten er begyndende klitdannelser der dannes ved sandfygning omkring strandvolde og h\xc3\xa6vede sandflader, l\xc3\xa6ngst inde p\xc3\xa5 stranden, ved foden af de h\xc3\xb8jere hvide klitter. Der er begyndende bevoksning af strandkvik, marehalm, strandarve, sandhj\xc3\xa6lme og \xc3\xb8sters\xc3\xb8hj\xc3\xa6lme.\n_START_SECTION_\nGeografisk udbredelse\n_START_PARAGRAPH_\nNaturtypen findes langs vindudsatte kyster, is\xc3\xa6r langs vestkysten af Jylland, p\xc3\xa5 L\xc3\xa6s\xc3\xb8, Anholt, Vadehavs\xc3\xb8erne, Nordsj\xc3\xa6llands kyst og sydkysten af Bornholm.'